Безумоўна, летнія канікулы — самая гарачая пара для прывядзення будынкаў школ, дзіцячых садоў і г.д. у належны стан. Але з дапамогай гаспадарчага спосабу рамонтамі займаюцца на працягу ўсяго года. У гэтым я пераканалася, калі, напрыклад, знаёмілася з работай па гэтым спосабе ў Вілейскім раёне Мінскай вобласці, бачыла, як у студзені ідзе рамонт школы ў Дзяржынску (таксама на Міншчыне). І Жодзіна не выключэнне. Так, сёлета рамонты тут пачалі адразу пасля навагодніх свят — 4 студзеня. Прычым і рамонты гаспадарчым спосабам, і за кошт гарадскога бюджэту, і замена абсталявання за пазабюджэтныя сродкі вядуцца ва ўсіх установах, якія падначалены аддзелу адукацыі, спорту і турызму Жодзінскага гарвыканкама.